מאור טיורי

מאור טיורי (נולדה ב-13 באוגוסט 1990) היא אתלטית ישראלית, אלופת ישראל בריצת 1500 מטר (2011 ו-2015) ושיאנית ישראל בריצת 5000 מטר בעבר. ייצגה את ישראל בשלוש אולימפיאדות (ריו דה ז'ניירו 2016, טוקיו 2020, פריז 2024) ובאליפות העולם (לונדון 2017). טיורי גדלה בכפר סבא, אחות בכורה לשני אחים. אמה, אירית, עוזרת מנהלית באוניברסיטת תל אביב ובוגרת תואר ראשון בכלכלה ואביה, גדעון טיורי בעברו אתלט מצטיין וכיום עצמאי בתחום מיזוג אוויר וחשמל. היא התאמנה בהדרכתם של מיכאל זגלסקי, אולגה קוסצ'נקו ועמית נאמן באגודת אתלטי אורן השרון. אחרי שהשתחררה מהצבא בגיל 20 ירדה לארצות הברית, והיא בוגרת אוניברסיטת סן פרנסיסקו, במדעי הספורט והאימון. כיום, היא מתאמנת בעיר בולדר, במדינת קולורדו שבארצות הברית, בהדרכת סטיב ג'ונס (אנ'), ומשתייכת בישראל למועדון לידר ירושלים. באליפות ישראל בריצת 5000 מטר שנערכה ב-6 במאי 2006 זכתה טיורי במדליית זהב בשיא ישראלי חדש לנערות ולקדטיות של 17:16:57 דקות, לפני דועה חטיב מאחי נצרת (17:32:02 דקות) וסבטלנה בחמנד ממכבי תל אביב. באליפות ישראל בריצת 10000 מטר שנערכה באפריל 2008 זכתה טיורי במדליית כסף בתוצאה של 36:21:20 דקות, אחרי סבטלנה בחמנד ממכבי השגים ראשון לציון (35:50:66 דקות) ולפני הלן וולפסון מרמת השרון (37:01:49 דקות). באליפות ישראל שנערכה ביולי אותה שנה היא זכתה במדליית ארד בריצת 1500 מטר בתוצאה של 4:44.04 דקות, אחרי הלן וולפסון (4:35.41 דקות) וסבטלנה בחמנד (4:38.29 דקות). באליפות ישראל בריצת 10 ק"מ כביש שנערכה בנובמבר אותה שנה היא זכתה במדליית זהב בתוצאה של 37:52 דקות, לפני נילי אברמסקי (38:31 דקות) והלן וולפסון (39:07 דקות). היא זכתה במדליית זהב בריצת 5000 מטר. באליפות ישראל שנערכה בשנת 2009 זכתה טיורי בשתי מדליות זהב בריצת 5000 מטר ובריצת 10 קמ כביש ובשתי מדליות כסף בריצת 800 מטר ובריצת 1500 מטר. בתחרויות האתלטיקה של המכביה השמונה-עשרה שנערכו ביולי אותה שנה היא זכתה במדליית כסף, בריצת 1500 מטר בתוצאה של 4:41.54 דקות, אחרי דועה סלימן-חטיב מישראל (4:39.68 דקות) ולפני מיגל אטיאס מישראל (4:47.40 דקות). נוסף לכך, היא סיימה במקום רביעי בריצת 800 מטר בתוצאה של 2:19.21 דקות. באליפות ישראל שנערכה בשנת 2010 זכתה טיורי בשתי מדליות זהב בריצת 5000 מטר ובריצת 10000 מטר ובשתי מדליות כסף בריצת 800 מטר ובריצת 1500 מטר. באליפות ישראל שנערכה בשנת 2011 זכתה טיורי במדליית זהב בריצת 1500 מטר בתוצאה של 4:37.05 דקות, לפני אלי גולדפרב מהפועל אתלטי אורן השרון (4:38.28 דקות). בתחרויות האתלטיקה של המכביה התשע-עשרה שנערכו בשנת 2013 זכתה טיורי במדליית כסף בריצת 3000 מטר בתוצאה של 10:03.80 דקות, אחרי לאה רוזנפלד (9:53.65 דקות) ולפני קטרין פירס (10:09.01 דקות) שתיהן מארצות הברית. בתחרות שנערכה בוולנאט, קליפורניה ב-17 באפריל 2015 קבעה טיורי בריצת 5000 מטר שיא ישראלי חדש של 16:08.83 דקות, שיפור לשיא הוותיק בן ה-13 של נילי אברמסקי (16:09.88 דקות). במשחקים האירופיים (2015) שנערכו בבאקו אזרבייג'ן ביוני 2015 סיימה טיורי פעמיים במקום שני בריצת 1500 מטר בשיא אישי חדש של 4:26.86 דקות ובריצת 3000 מטר בשיא אישי חדש של 9:32.11 דקות. שבוע לאחר מכן, באליפות ישראל באתלטיקה שנערכה ביולי היא זכתה במדליית זהב בריצת 1500 מטר בתוצאה של 4:28.07 דקות, לפני אזאוונט טקה ממכבי תל אביב (4:34.45 דקות) ורחל גיבריצאדיק מאתלטי הסימטה דרום תל אביב (4:38.62 דקות). בחצי מרתון שנערך ב-28 בספטמבר 2015 בארצות הברית, קבעה טיורי שיא אישי של 1:15:23 שעות, ובכך הייתה לרצה השנייה הטובה בישראל במקצה זה, לאחר נילי אברמסקי. בתחרות שנערכה בסיאטל, קליפורניה ב-12 בפברואר 2016 קבעה טיורי בריצת 5000 מטר שיא ישראלי חדש של 16:07.77 דקות, שיפור לשיאה האישי. במרתון הבכורה שלה שנערך באוטווה ב-29 במאי אותה שנה היא קבעה תוצאה של 2:42:20 שעות ובכך השיגה את הקריטריון להשתתף באולימפיאדת ריו דה ז'ניירו (2016). באולימפיאדת ריו דה ז'ניירו (2016) היא סיימה במקום 90 בריצת המרתון בתוצאה של 2:47:27 שעות. בחצי מרתון שנערך בדולות', מינסוטה ב-17 ביוני 2017 קבעה טיורי שיא אישי חדש של 1:14:54 שעות. באליפות העולם שנערכה בלונדון באוגוסט אותה שנה היא סיימה את ריצת המרתון במקום 63 בתוצאה של 2:49.45 שעות. באליפות ישראל בריצת 10,000 שנערכה בהדר יוסף ב-26 באפריל 2018 סיימה טיורי במקום השני, וקבעה שיא אישי חדש של 33:28.51 דקות שזוהי התוצאה התשיעית בטיבה של אתלטית ישראלית אי פעם. באליפות העולם בחצי מרתון, שנערכה בפולין בחודש אוקטובר 2020, סיימה טיורי במקום 53 בשיא אישי חדש של 1:12:27 שעות. במרתון צ'שייר עילית (Cheshire Elite) שנערך באנגליה ב-25 באפריל 2021 שיפרה טיורי את שיאה האישי וקבעה תוצאה של 2:29:03 שעות, שיפור של כ-13 דקות לשיאה משנת 2016 ובכך קבעה את הקריטריון האולימפי לאולימפיאדת טוקיו. באולימפיאדת טוקיו 2020 שנערכה באוגוסט, סיימה טיורי את תחרות המרתון במקום ה-48 מתוך 88 בתוצאה של 2:37:52 שעות. בתחרות שררו תנאים לא פשוטים, עם טמפרטורה של כ-30 מעלות וכ-80 אחוזי לחות מה שהוביל לפרישה של 15 רצות. היא שיפרה את שיאה האישי בכ-10 דקות, ואת מיקומה העולמי ביותר מ-40 מקומות, לאחר שדורגה במקום ה-90 באולימפיאדת ריו דה ז'ניירו. במרתון רוטרדם 2024 קבעה טיורי תוצאה של 2:26:39 שעות ובכך קבעה קריטריון אולימפי בריצת המרתון והשיגה את הכרטיס לאולימפיאדת פריז (2024). באולימפיאדת פריז הגיעה למקום ה-49 בתוצאה של 2:33:37 שעות. ריצת 1500 מטר: 4:26.86 דקות (2015) ריצת 3000 מטר: 9:32.11 דקות (2015) ריצת 5000 מטר: 16:07.77 דקות (2016), שיא ישראל בעבר ריצת חצי מרתון: 1:12:27 שעות (2020) ריצת מרתון: 2:26:39 שעות (2024) ריצת 10000 מטר: 33:28.51 דקות (2018) מדיה וקבצים בנושא מאור טיורי בוויקישיתוף מאור טיורי, ברשת החברתית פייסבוק מאור טיורי, ברשת החברתית אקס (טוויטר) מאור טיורי, ברשת החברתית אינסטגרם מאור טיורי, ברשת החברתית LinkedIn מאור טיורי, באתר הוועד האולימפי הבין-לאומי מאור טיורי, באתר olympedia.org מאור טיורי, באתר התאחדות האתלטיקה הבין-לאומית מאור טיורי, באתר הוועד האולימפי בישראל מאור טיורי, באתר מבט למרוץ עם מאור ראשון – ריאיון עם מאור טיורי רגע לפני אליפות ישראל באתלטיקה, באתר שוונג, 5 ביולי 2011 במסלול הפנימי - מאור טיורי(הקישור אינו פעיל), באתר SPORTWEB,‏ 4 באוגוסט 2011 מאור טיורי: "בלי שאיפות גבוהות אין מה לחפש בספורט", באתר שוונג, 29 ביוני 2015 אסי ממן, ‏כנגד כל הסיכויים: כך מאור טיורי הגיעה לטוקיו, באתר ONE‏, 1 במאי 2021 דני בורשבסקי‏, ניקי פאלי קפץ 2.15 בליגת "ניו באלאנס", באתר וואלה, 6 במאי 2006 Winners and Medals(הקישור אינו פעיל, 18.10.2020) אורן אהרוני, שיא ישראלי חדש בריצה ל-5,000 מ', באתר ynet, 18 באפריל 2015 תחרויות האתלטיקה היוו את אליפות אירופה דרג ג', ולכן השתתפו בה רק 14 מדינות, ומרבית הספורטאים הבכירים ביבשת לא נטלו בה חלק. לא חולקו מדליות אישיות בתחרויות אלה, אלא נערכה תחרות קבוצתית בין הנבחרות, כאשר בכל מקצוע משתתף ספורטאי אחד מכל מדינה ולשלוש הנבחרות הראשונות הוענקו מדליות. ארבע הנבחרות שכלל הישגי הספורטאים שלהן היו הטובים ביותר העפילו לדרג ב'. נבחרת ישראל סיימה במקום שלישי כללי. אורן אהרוני, אתלטיקה: שיא ישראלי לטיורי ב-5,000 מ', באתר ynet, 13 בפברואר 2016 עידו רקובסקי, לונה צ'מטאי-סלפטר סיימה במקום ה-9 במרתון אולימפיאדת פריז 2024, סיפאן חסן סיימה קבעה שיא אולימפי, באתר הארץ, 11 באוגוסט 2024 רועי שלם, ‏"לונה צ'מטאי זכתה בזהב וניפצה את שיא ישראל", באתר ONE‏, 26 באפריל 2018 50 התוצאות הטובות ביותר בישראל לנשים - ריצת 10000 מטר(הקישור אינו פעיל, 18.10.2020), בארת איגוד האתלטיקה בישראל ארן הרשלג, מאור טיורי השיגה את הקריטריון האולימפי בריצת מרתון, באתר שוונג, 25 באפריל 2021 ynet - אולימפיאדת טוקיו 2020 - הסגל הישראלי, באתר ynet הישג שיא במרתון: לונה צ`מטאי סלפטר סיימה תשיעית, באתר ערוץ הספורט, 11 באוגוסט 2024